Babegadikgang ba kgotlhaditswe go ikgapha mo dipolotiking
Badiri ba lephata la dikitsiso le kgaso mo kgaolong ya Mahalapye ba kopilwe go ikgapha mo dipolotiking gore ba kgone go bereka ba sa sokamisetse dirope ntlheng epe mo ipapaletsong ditlhopho tsa setshaba tse di tla tshwarwang kgwedi ya Phalane ele masome a mabedi le bone. Mookamedi wa lephata la kgaso Rre Lesole Obonye o boleletse badiri ba maphata ao gore go nna le seabe ga babegadikgang mo dipolotiking kana go sekamela mo letlhakoreng lengwe la sepolotiki go ka ba kgoreletsa go dira tiro ya bone ka manontlhotlho ntswa ele bone leitlho la setshaba A re ele badiri ba lephata la dikitsiso le kgaso ba tshwanetse go tsaya tiro ya ditlhopho ka matsetseleko le go kwala dikgang tsa diphuthego tsa mapolotiki ka tekatekano. Rre Lesole o rile lefa ba lebanwe ke dikgwetlho tsa go tlhaelelwa ke di dirisiwa ditshwana dikoloi,bodiredi le boatlhamo jwa dikgaolo tsa botlhophi, seo ga se a tshwanela go ba kgoba marapo. O rile ere ka ba tlhaelelwa ke bodiredi ke sone se ba ikaelelang go tsaya badiri bangwe kwa Gaborone go ba anamisa le dikgaolo tsa botlhophi tse di masome a matlhano le bosupa goya go kwala ka ditiragalo tsa ditlhopho tsa monongwaga tse go lebegang di tla nna mashetla. E rile mogolwane wa babegadikgang ba lekalana la BOPA Rre Epena Ngatangue le mogolwane wa badiri ba lekalana la Botswana television Mme Mosetsana Maribe ba bua mo phuthegong eo, ba kopa badiri ba kgaso le dikitsiso ba ba tla bong ba theogetse ka malatsi a ditlhopho go emisa go apara kapari e tsamaelanang le mebala ya diphathi tsa sepolotiki gammogo le go thusa mapolotiki ka di dirisiwa tsa mmuso ditshwana digowa-gowe. Bare maikaelelo a diphuthego tsa bone ke go lekodisa badiri ba maphata ao ka tsamaiso le melawana ya ditlhopho gammogo le go ba rotloetsa go kwala ka tshosologo ntleng le go sokamela ntlheng epe ka seo se ka dira gore setsha se seka sa nna le tshepho mo go bone. E rile batswa la bone ba lebogela bagolwane ba bone go ba tlanyatlanyetsa ka tsamaiso ya ditlhopho, mme ba supa fa ba ngongoregela tlhaelo ya di dirisiwa ditshwana dikoloi le bodiredi segolong jang mo dikgaolong ditshwana Shoshong,Tswapong Borwa,Mahalapye Botlhaba le Bophirima. BOKHUTLO